b"\n_START_ARTICLE_\nGianni Rodari\n_START_SECTION_\n\xc5\xbdivljenje in delo\n_START_PARAGRAPH_\nGianni Rodari se je rodil 23. oktobra 1920 v Omegni, ob Ortskem jezeru. Po smrti o\xc4\x8deta, antiklerikalnega peka, se je pri devetih letih skupaj z materjo in bratom Cesarjem preselil v Gavirate, kjer je pre\xc5\xbeivel svojo mladost. Leta 1931 je po materinem nasvetu stopil v katoli\xc5\xa1ko semeni\xc5\xa1\xc4\x8de Svetega Petra mu\xc4\x8denika v Sevesu, v milanski pokrajini. Takoj za tem je mati ugotovila, da ta poklic ni ustrezal sinovemu zna\xc4\x8daju, in ga zato leta 1934 vpisala na vzgojiteljsko srednjo \xc5\xa1olo. Leta 1937 je maturiral in leta 1939 se je vpisal na Fakulteto za jezike Kr\xc5\xa1\xc4\x8danske univerze v Milanu, ki pa jo je zapustil po nekaj izpitih. Bil je u\xc4\x8ditelj v Brusimpianu, Rancu in Cardani ob Besozzu._NEWLINE_Med drugo svetovno vojno je bil opro\xc5\xa1\xc4\x8den voja\xc5\xa1ke slu\xc5\xbebe zaradi zdravstvenih te\xc5\xbeav. Smrt svojih dveh najbolj\xc5\xa1ih prijateljev in internacija brata v nacisti\xc4\x8dno koncentracijsko tabori\xc5\xa1\xc4\x8de sta ga tako globoko pretresla, da se je povezal z lombardskim odporni\xc5\xa1kim gibanjem in pristopil 1. maja 1944 k Italijanski komunisti\xc4\x8dni stranki._NEWLINE_Po italijanski osvoboditvi, 25. aprila 1945, se je za\xc4\x8del ukvarjati z novinarstvom v Lombardiji: vodil je \xc4\x8dasopis Komunisti\xc4\x8dne zveze iz Vareseja, L'ordine nuovo (Novi red). Leta 1947 pa je pre\xc5\xa1el na milanski l'Unit\xc3\xa0 (Enotnost), pri katerem je dve leti kasneje za\xc4\x8del skrbeti za rubriko La domenica dei piccoli (Nedelja malih)._NEWLINE_Leta 1950 je zapustil Milan in se preselil v Rim, kjer je ustanovil in potem tudi vodil skupaj z Dino Rinaldi mladinski \xc4\x8dasopis Pioniere (tednik API-ja, Italijanske pionirske organizacije), s katerim je sodeloval 10 let. Po izdaji njegove prve pedago\xc5\xa1ke knjige Il manuale del Pioniere (Pionirjev priro\xc4\x8dnik) ga je med hladno vojno, leta 1951, Vatikan izob\xc4\x8dil in ga imenoval za\xc2\xa0\xc2\xbbbiv\xc5\xa1ega katoli\xc5\xa1kega semeni\xc5\xa1\xc4\x8dnika, ki je postal diaboli\xc4\x8den\xc2\xab. Tako je do\xc5\xbeivel celo se\xc5\xbeig svojih del s strani \xc5\xbeupnij._NEWLINE_25. aprila 1953 se je poro\xc4\x8dil s \xc4\x8dlanico parlamentarne skupine Ljudske demokrati\xc4\x8dne fronte, Marijo Tereso Ferretti._NEWLINE_13. decembra 1953 je ustanovil Avanguardio (Avantgardo), dr\xc5\xbeavni \xc4\x8dasopis Italijanske mladinske komunisti\xc4\x8dne zveze._NEWLINE_Od 1954 naprej je sodeloval 15 let pri mnogih publikacijah: pisal je \xc4\x8dlanke v \xc4\x8dasopisih in revijah, skrbel za mladinske knjige in rubrike. Proti koncu leta 1958 je stopil v Paese sera (De\xc5\xbeela ve\xc4\x8der) kot posebni poro\xc4\x8devalec, kjer je pod psevdonimom\xc2\xa0\xc2\xbbBenelux\xc2\xab\xc2\xa0skrbel za vsakodnevno rubriko, ki je imela veliko prista\xc5\xa1ev. Ob istem \xc4\x8dasu je za\xc4\x8del sodelovati tudi z RAI-jem in BBC-jem kot avtor televizijskega programa za otroke Giocagi\xc3\xb2 (Igra gi\xc3\xb2)._NEWLINE_Leta 1970 je prejel Hans Christian Andersen Award, najpomembnej\xc5\xa1e priznanje na podro\xc4\x8dju mladinske knji\xc5\xbeevnosti._NEWLINE_Leta 1973 je iz\xc5\xa1la njegova pedago\xc5\xa1ka mojstrovina La grammatica della fantasia; introduzione all'arte di inventare storie (Sre\xc4\x8danje z domi\xc5\xa1ljijo), esej z napotki za star\xc5\xa1e, u\xc4\x8ditelje in animatorje._NEWLINE_Ve\xc4\x8dkrat je \xc5\xa1el v nekdanjo Sovjetsko zvezo, kjer so njegove knjige bile raz\xc5\xa1irjene v vseh \xc5\xa1olah raznih republik._NEWLINE_Do za\xc4\x8detka 1980. je sodeloval z mnogimi \xc4\x8dasopisi in se udele\xc5\xbeil mnogih predavanj ter sre\xc4\x8danj na italijanskih \xc5\xa1olah z u\xc4\x8ditelji, star\xc5\xa1i, u\xc4\x8denci in celo z gledali\xc5\xa1kimi skupinami u\xc4\x8dencev._NEWLINE_Sergio Endrigo in drugi italijanski kantavtorji so uglasbili nekatera njegova dela._NEWLINE_10. aprila 1980 je od\xc5\xa1el v bolni\xc5\xa1nico v Rim, da bi ga operirali na nogi; \xc5\xa1tiri dni kasneje pa je umrl zaradi sr\xc4\x8dne kapi. Bil je star 59 let. Pokopan je na rimskem pokopali\xc5\xa1\xc4\x8du Cimitero del Verano, grob \xc5\xa1t. 60, oddelek 131._NEWLINE_Gianni Rodari, pisatelj in \xc4\x8dasnikar, znan po svoji fantaziji in izvirnosti, je preko svojih pripovedi, zgodb in pesmi za otroke, ki so ve\xc4\x8dkrat postale pravi klasiki za mladostnike, veliko prispeval k izbolj\xc5\xa1avi in obnovitvi italijanske mladinske knji\xc5\xbeevnosti. Med njegovimi najve\xc4\x8djimi deli \xc5\xa1tejemo Filastrocche in cielo e in terra (Pesmice na nebu in zemlji), Il libro degli errori (Knjiga napak), Favole al telefono (Pravljice po telefonu), Il gioco dei quattro cantoni (Igra \xc5\xa1tirih kotov) in C'era due volte il barone Lamberto (Bil je neko\xc4\x8d dvakrat baron Lamberto)._NEWLINE_Iz njegove knjige La freccia azzurra (Modra pu\xc5\xa1\xc4\x8dica) se je leta 1996 rodila istoimenska risanka. V istem \xc4\x8dasu je v Sovjetski zvezi iz\xc5\xa1la risanka Cipollino (\xc4\x8cipolin)."